C 241 A/8
RO
Jurnalul Oficial al Uniunii Europene
24.6.2022
Autoritatea împuternicită să facă numiri întocmește lista candidaților și candidatelor care și-au depus dosarul de candidatură potrivit modalităților prevăzute și până la data-limită.
Lista este transmisă apoi juriului, împreună cu dosarele.
Acești candidați și candidate vor fi invitați să dea testul de preselecție sub forma unui test grilă pe calculator.
Testul va fi corectat pe calculator.
Candidații și candidatele vor primi în contul Apply4EP exemple de întrebări, precum și instrucțiuni despre modalitatea de desfășurare a testului grilă.
Fișa de evaluare a talentului este anexată la anunțul de concurs.
Trebuie să o completați și să o încărcați în secțiunea specială din Apply4EP până cel târziu la data și ora limită de depunere a candidaturilor stabilite în anunțul de concurs.
Pentru a selecta pe cei care vor fi invitați la probele scrise, juriul verifică, în ordinea descrescătoare a punctajelor obținute la testul cu variante multiple de răspuns, notele obținute în fișa de evaluare a talentului, precum și dacă au fost îndeplinite condițiile generale și specifice.
Ulterior, juriul evaluează candidaturile ale căror calificări (în special diplome, cunoștințe lingvistice și experiență profesională) sunt cele mai relevante pentru natura responsabilităților și criteriile de selecție stabilite în anunțul de concurs.
În acest scop, juriul își bazează evaluarea exclusiv pe răspunsurile date de candidat(ă) în fișa de evaluare a talentului („talent screener”), până când numărul de candidați și candidate corespunde numărului de persoane care pot fi invitate la următoarea etapă a concursului.
Pentru a efectua selecția pe baza calificărilor, juriul va examina răspunsurile oferite de cei care candidează în fișa de evaluare a talentului („talent screener”).
Fiecare răspuns va primi între 0 și 4 puncte.
Juriul poate decide să atribuie fiecărui criteriu de selecție un coeficient de ponderare de la 1 la 3, în funcție de importanța criteriului.
În acest caz, punctele atribuite fiecărui răspuns se înmulțesc cu coeficientul de ponderare.
Punctele fiecărei persoane care a candidat vor fi adunate pentru a-i identifica pe cei al căror profil corespunde cel mai bine sarcinilor care trebuie îndeplinite.
Dacă mai multe persoane au obținut același punctaj pentru ultimul loc disponibil, vor fi invitate toate la următoarea etapă a concursului.
Nu vor fi examinate formularele de candidatură și fișele de evaluare a talentului („talent screener”) ale celor situați sub acest prag. 2.3.
Probele Toate probele sunt obligatorii și eliminatorii.
Numărul maxim de candidați și candidate admiși la probe este stabilit în anunțul de concurs.
Probele de concurs și punctajele aferente sunt descrise la secțiunea B.2 din anunțul de concurs.
Detalii tehnice – Probe online (teste grilă și probe scrise) Pentru probele scrise online, Parlamentul European face apel la un prestator de servicii.
Aveți nevoie de un calculator (de birou sau laptop) dotat cu: — un sistem de operare Microsoft Windows 7 și versiuni ulterioare, sau Apple OS X 10.11 „Yosemite” și versiuni ulterioare pentru MAC; — o capacitate de 1 GB de spațiu liber pe discul dur; — o cameră video frontală conectată la calculatorul dvs. sau integrată în acesta; — o conexiune internet; — 4 GB de memorie RAM.
Înaintea probelor, veți primi informații despre orice posibilă modificare a cerințelor tehnice minime impuse de actualizările de software.
Sistemele de operare XP, Vista și versiunile inferioare, Windows 10 S, Windows ARM (RT), MacOS inferior versiunii 10.11, IOS (Ipad, Iphone), Android, Chromebook, Machine virtuelle, Linux (debian, ubuntu etc.) și OS (sistem de operare) de 32 biți nu sunt valabile.